Եվրոպայում աճում է աղիքային վարակի համաճարակի պատճառով մահացողների թիվը
Առողջապահության համաշխարհային կազմակերպություն. «Համաճարակի պատճառն աղիքային վարակի նոր տեսակն է»
Աղիքային վարակի համաճարակի պատճառով Եվրոպայում արդեն մահացել է 18 մարդ: Վարակի պատճառով մահվան վերջին դեպքն այս գիշեր գրանցվել է Գերմանիայում: Առողջապահության համաշխարհային կազմակերպությունը հինգշաբթի օրը հայտնել է, որ ծագումնաբանական փորձաքննության արդյունքների համաձայն, համաճարակի պատճառը աղիքային վարակի նոր տեսակն է, որն առաջացել է մահաբեր գեներ ունեցող աղիքային վարակի մանրէների երկու տեսակի մուտացիայի արդյունքում: Կազմակերպության սննդի անվտանգության փորձագետ Հիլդե Քրուզեյի համաձայն, տեսակի «բազմակողմանի բնութագրերը» դարձնում են այն ավելի վտանգավոր և թույլ տալիս արտադրել ավելի մեծ ծավալով թունավոր նյութեր: Մանրէի արագ տարածման հետևանքով եվրոպական ինը երկրում արդեն վարակվել է ավելի քան 1500 մարդ: Հիվանդության հարյուրավոր դեպքեր և մանրէի տարածման պատճառով մահացու գրեթե բոլոր դեպքերը գրանցվել են Գերմանիայում: Առողջապահության բնագավառում գործող մարմիններին դեռևս չի հաջողվել հայտնաբերել համաճարակի պատճառը կամ ծագման վայրը: Եվրոպայում արտադրված մրգի և բանջարեղենի անվտանգության մասին մտահոգությունները, հետզհետե տարածվելով, ստիպել են Արաբական Միացյալ Էմիրությունների իշխանություններին արգելել Իսպանիայից, Գերմանիայից, Դանիայից և Նիդերլանդներից վարունգի ներմուծումը: Ռուսաստանի իշխանությունները արգելել են ԵՄ-ում արտադրված բոլոր թարմ բանջարեղենների ներմուծումը: Որոշումն ընդունելուց հետո ԵՄ-ն անմիջապես անվանել է այն «անհամաչափ» և հայտնել, որ Մոսկվայից պահանջելու է բացատրություններ: